Document ID: 32007R1392

EIROPAS PARLAMENTA UN PADOMES REGULA (EK) Nr. 1392/2007
(2007. gada 13. novembris),
ar ko groza Padomes Regulu (EK) Nr. 2223/96 attiecībā uz nacionālo kontu datu nosūtīšanu
(Dokuments attiecas uz EEZ)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 285. panta 1. punktu,
ņemot vērā Komisijas priekšlikumu,
ņemot vērā Eiropas Centrālās bankas atzinumu (1),
saskaņā ar Līguma 251. pantā noteikto procedūru (2),
tā kā:
(1)
Padomes Regulā (EK) Nr. 2223/96 (1996. gada 25. jūnijs) par Eiropas nacionālo un reģionālo kontu sistēmu Kopienā (3) noteikts kopējs standartu, definīciju, klasifikācijas un uzskaites noteikumu pamatprincipu kopums dalībvalstu kontu sagatavošanai Kopienas statistikas vajadzībām, lai iegūtu dalībvalstu starpā salīdzināmus rezultātus. 1995. gada Eiropas Kontu sistēmu, kas izveidota ar minēto regulu, dēvē par “EKS 95”.
(2)
Lai Ekonomikas un monetārajā savienībā (EMS) veidotu monetāro politiku un efektīvi koordinētu ekonomikas politikas jomas, kā arī struktūrpolitikas un makroekonomikas politikas mērķiem vajadzīgi visaptveroši salīdzināmi, atbilstīgi un laikus sagatavoti nacionālo kontu dati.
(3)
Regulas (EK) Nr. 2223/96 B pielikumā iekļauta noteiktā termiņā Kopienas vajadzībām nosūtāmo nacionālo kontu datu tabulu kopa. Turklāt turpmāk norādītās regulas paredz, ka Komisijai nosūtāmi dažādi papildu dati: Komisijas Regula (EK) Nr. 264/2000 (2000. gada 3. februāris) par Padomes Regulas (EK) Nr. 2223/96 īstenošanu attiecībā uz valsts finanšu īstermiņa statistiku (4), Eiropas Parlamenta un Padomes Regula (EK) Nr. 1221/2002 (2002. gada 10. jūnijs) par valsts ceturkšņa nefinanšu pārskatiem (5), Eiropas Parlamenta un Padomes Regula (EK) Nr. 501/2004 (2004. gada 10. marts) par valsts pārvaldes ceturkšņa finanšu pārskatiem (6), Padomes Regula (EK) Nr. 1222/2004 (2004. gada 28. jūnijs) par to, kā apkopot un sūtīt datus, kas attiecas uz valsts parādu ceturksnī (7), un Eiropas Parlamenta un Padomes Regula (EK) Nr. 1161/2005 (2005. gada 6. jūlijs) par ceturkšņa nefinanšu kontu apkopošanu pa institucionāliem sektoriem (8). Šī regula neattiecas uz tiem datiem, kas ir ietverti minētajās regulās, bet visas tabulas un dati, kas minēti šajā apsvērumā, kopā veido pilnīgu nacionālo kontu datu nosūtīšanas programmu.
(4)
Nacionālo kontu datu nosūtīšanas programma būtu jāatjaunina, ņemot vērā mainīgās lietotāju vajadzības, jaunās politikas prioritātes un jaunu saimnieciskās darbības nozaru attīstību Eiropas Savienībā.
(5)
Nacionālo kontu datu nosūtīšanas programmā būtu jāņem vērā nozīmīgās politikas un statistikas pārmaiņas, kas programmas pārskata periodos notikušas dažās dalībvalstīs.
(6)
Ekonomikas un finanšu komiteja (EFK) 2004. gada 25. maija Ziņojumā par stāvokli attiecībā uz informācijas prasībām EMS, ko Padome apstiprinājusi 2004. gada 2. jūnijā, uzsvēra vajadzību grozīt nosūtīšanas programmu tā, lai tā atbilstu EMS rīcības plāna prasībām un Lisabonas stratēģijai.
(7)
Ticama un visaptveroša statistisko datu bāze valsts budžeta izveidei ir izšķiroši svarīga ekonomikas reformai saskaņā ar Lisabonas stratēģiju, un datu par veselības aprūpi, izglītību un sociālo aizsardzību nosūtīšana palīdzētu to sasniegt. Šādu datu sniegšanai būtu jākļūst obligātai pēc brīvprātīgas iesniegšanas posma beigām.
(8)
Ņemot vērā to, ka šīs regulas mērķi, proti, izveidot kopējus statistikas standartus, kas ļautu radīt saskaņotus nacionālo kontu datus, nevar pietiekami labi sasniegt atsevišķās dalībvalstīs un to, ka šo mērķi var labāk sasniegt Kopienas līmenī, Kopiena var pieņemt pasākumus saskaņā ar Līguma 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi šā mērķa sasniegšanai.
(9)
Šajā regulā paredzētie pasākumi ir saskaņā ar Statistikas programmu komitejas (SPK) un Monetārās, finanšu un maksājumu bilances statistikas komitejas (MFBK) atzinumu,
IR PIEŅĒMUŠI ŠO REGULU.
1. pants
Regulas (EK) Nr. 2223/96 3. panta 1. punktu aizstāj ar šādu:
“1. Dalībvalstis katrai tabulai noteiktajā termiņā nosūta Komisijai (Eurostat) B pielikumā iekļautos kontus un tabulas, ņemot vērā šajā pielikumā minētos izņēmumus.”
2. pants
Regulas (EK) Nr. 2223/96 B pielikumu aizstāj ar šīs regulas pielikumā iekļauto tekstu.
3. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Strasbūrā, 2007. gada 13. novembrī

Labels: 12
2
19
18